Document ID: 32007D0491

ODLOČBA SVETA
z dne 10. julija 2007
o smernicah za politike zaposlovanja držav članic
(2007/491/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 128(2) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju mnenja Evropskega ekonomsko-socialnega odbora (2),
po posvetovanju z Odborom regij,
ob upoštevanju mnenja Odbora za zaposlovanje (3),
ob upoštevanju naslednjega:
(1)
Reforma lizbonske strategije leta 2005 je poudarila rast in delovna mesta. Smernice zaposlovanja Evropske strategije zaposlovanja določene v Prilogi k Sklepu Sveta 2005/600/ES z dne 12. julija 2005 o smernicah za politike zaposlovanja držav članic (4) in Širše smernice ekonomskih politik držav članic in Skupnosti, ki so bile določene v Priporočilu Sveta 2005/601/ES z dne 12. julija 2005 o širših smernicah ekonomskih politik držav članic in Skupnosti (2005 do 2008) (5) so bile sprejete kot del integriranega svežnja, pri čemer ima evropska strategija zaposlovanja vodilno vlogo pri izvajanju ciljev lizbonske strategije glede zaposlovanja in trga dela.
(2)
Unija bi morala aktivirati vse ustrezne nacionalne vire in vire Skupnosti - vključno s kohezijsko politiko - v treh razsežnostih lizbonske strategije (gospodarski, socialni in okoljski), da bi v splošnem okviru trajnostnega razvoja bolje izkoristila njihove sinergije.
(3)
Smernice zaposlovanja in širše smernice ekonomskih politik bi bilo treba v celoti pregledati le vsaka tri leta, v vmesnem triletnem obdobju do leta 2008 pa bi moralo njihovo posodabljanje ostati strogo omejeno, da se zagotovi stopnja stabilnosti, potrebna za učinkovito izvajanje.
(4)
Pregled nacionalnih programov reform držav članic iz letnega poročila Komisije o napredku in skupnega poročila o zaposlovanju kaže, da si morajo države članice še naprej prizadevati za obravnavo naslednjih prednostnih področij:
-
privabiti več ljudi k zaposlitvi in jih ohraniti v delovnem razmerju, povečati ponudbo delovne sile in posodobiti sisteme socialne zaščite,
-
izboljšati prilagodljivost delavcev in podjetij, in
-
povečati naložbe v človeški kapital z boljšim izobraževanjem in usposabljanjem.
(5)
Evropski svet je na zasedanju 23. in 24. marca 2006 poudaril osrednjo vlogo politik zaposlovanja v okviru lizbonske agende in potrebo po povečanju zaposlitvenih priložnosti za prednostne kategorije v okviru pristopa zaposlovanja po življenjskih obdobjih. V zvezi s tem je potrdil Evropski pakt za enakost med spoloma, ki bi moral dodatno poudariti vprašanje načela enakosti spolov in v večjem obsegu dati zagon izboljšanju perspektiv in priložnosti za ženske.
(6)
Odprava ovir za mobilnost delavcev, kakor jo obravnavajo Pogodbe, vključno s Pogodbami o pristopu, bi morala okrepiti delovanje notranjega trga ter spodbuditi njegovo rast in zaposlitveni potencial.
(7)
V luči pregledov Komisije nacionalnih programov reform in sklepov Evropskega sveta bi bilo treba pozornost sedaj nameniti učinkovitemu in pravočasnemu izvajanju, še posebej pa dogovorjenim kvantitativnim ciljem, kakor so določeni v smernicah za 2005-2008.
(8)
Države članice bi morale upoštevati smernice zaposlovanja pri načrtovanju porabe sredstev Skupnosti, predvsem njihovo porabo iz Evropskega socialnega sklada.
(9)
Glede na integrirano naravo svežnja smernic bi morale države članice v celoti izvajati širše smernice ekonomskih politik -
SPREJEL NASLEDNJO ODLOČBO:
Člen 1
Smernice politik zaposlovanja držav članic, kakor so določene v Prilogi k Sklepu 2005/600/ES ostajajo v letu 2007 nespremenjene in jih države članice upoštevajo v svojih politikah zaposlovanja.
Člen 2
Ta odločba je naslovljena na države članice.
V Bruslju, 10. julija 2007

Labels: 18
9